Søndag aften var 180 gæster repræsenterede på Hotel Hesselet i Nyborg, da Den Danske Spiseguide uddelte 'Årets Bedste'-priser. Foruden top-kategorien 'Årets Restaurant', som gik til AOC, skulle der uddeles 17 andre priser, og flere af dem gik til nordjyske top-kokke. For Nordjyllands vedkommende var der top-priser at hente i tre kategorier. Årets Fiske&Skaldyrsrestaurant blev Essens i Frederikshavn, hvor ejer og køkkenchef Tonny Kristensen var stolt på sit holds vegne. - Jeg er ganske enkelt vanvittig stolt af mit team i Frederikshavn. Det er fedt at se, at vores filosofi om, at friske lokale råvarer i form af fisk fra verdens bedste fiskere i Strandby, hjemmedyrkede grøntsager og samarbejde med lokale leverandører, sammensat med kreativiteten i mit team udviser sig i køkkenet, siger Tonny Kristensen, som er ejer og køkkenchef på Restaurant Essens. Tilbage i 2013 vandt han prisen med en anden restaurant. - Det er simpelthen så dejligt at vinde. Fisk er det, som er sjovest at lave, og når Den danske Spiseguide synes, at vi er de bedste, så bliver det jo ikke meget større, siger han. Hvorfor er fisk sjovest? - Med kød, der svinger kvaliteten meget, men hvis fisken er frisk, så er det altid godt, og fisken, vi får fra Strandby, den er altid frisk, siger Tonny Kristensen, inden hans folk endnu en gang hopper i bilen for at hente friske forsyninger af fisk i Strandby. På Svinkløv Badehotel kan man udover verdens bedste kok nu også bryste sig af Årets Kokkeprofil, som tilfaldt Kenneth Toft-Hansen. I Aalborg blev restaurant Fusion kåret i kategorien Årets Exotic/Spicy. Opdateret 11.45 med friske citater fra Tonny Kristensen.

Referat:
De nordjyske køkkener gør sig positivt bemærket med vindere i to kategorier og hyldest til verdens bedste kok på Svinkløv.